Title: N A R I A D E N I E V L Á D Y
Author: Pavol Ňuňuk
Last saved by: spano
Company: Úrad pre normalizáciu, metrológiu a skúšobníctvo SR

Návrh

Nariadenie vlády Slovenskej republiky
z ………….. 2003,

ktorým sa ustanovujú podrobnosti označovania klimatizačných jednotiek pre domácnosť energetickým štítkom

Vláda Slovenskej republiky podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky, nariaďuje:

§ 1	

(1)	Týmto nariadením sa transponujú do právneho poriadku Slovenskej republiky smernice Európskych spoločenstiev uvedené v prílohe č. 1.

(2)	Na účely tohto nariadenia sa rozumie
a)	klimatizačnou jednotkou pre domácnosť (ďalej len „klimatizačná jednotka“) taká klimatizačná jednotka, ktorá patrí do skupiny určených výrobkov „klimatizačné jednotky“ podľa osobitného predpisu,^) a zároveň má prívody elektrickej energie, ktoré ju uvádzajú do prevádzky, a ktoré sú definované v harmonizovaných slovenských technických normách.^) ^) 

^) § 9 a § 10 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 238/2001 Z.z. a zákona č. 436/2001 Z. z.

^) Napríklad STN EN 255-1 (14 3015) Klimatizátory, kvapalinové chladiace súpravy a tepelné čerpadlá s elektricky poháňanými kompresormi. Časť 1: Termíny, definície a označovanie. STN EN 814-1 (14 3002) Klimatizátory a tepelné čerpadlá s elektricky poháňanými kompresormi. Režim chladenia. Časť 1: Termíny, definície a označovanie.

^)  § 5 ods. 5 zákona č. 264/1999 Z. z.

b)	energetickým štítkom štandardná informačná tabuľka, ktorá sa vzťahuje na klimatizačnú jednotku 
c)	iným podstatným zdrojom voda, chemikália alebo akákoľvek iná látka, ktorú klimatizačná jednotka potrebuje na svoju činnosť,
d)	doplnkovou informáciou každá ďalšia informácia týkajúca sa činnosti klimatizačnej jednotky, ktorá sa vzťahuje alebo je nápomocná na jej hodnotenie, na jej spotrebu energie alebo iné podstatné zdroje.

§ 2	

      Toto nariadenie sa nevzťahuje na
a)	spotrebiče, ktoré môžu používať aj iné energetické zdroje,
b)	spotrebiče vzduch - voda a voda - voda,
c)	klimatizačné jednotky s výkonom (chladiacim výkonom) väčším ako 12 kW.

§ 3	

(1)	Výrobca alebo dovozca klimatizačnej jednotky vypracuje energetický štítok spôsobom uvedeným v prílohe č. 2 a energetický opis spôsobom uvedeným v prílohe č. 3. Informácia o hlučnosti klimatizačnej jednotky sa zisťuje podľa osobitného predpisu.^)

^) Nariadenie vlády Slovenskej republiky č.177/2002 Z. z., ktorým sa ustanovujú podrobnosti o označovaní hluku na spotrebičoch pre domácnosť.

(2)	Výrobca alebo dovozca vypracuje technickú dokumentáciu klimatizačnej jednotky k energetickému štítku a k energetickému opisu. Túto dokumentáciu ukladá na kontrolné účely po dobu piatich rokov. 

(3)	Výrobca alebo dovozca dodá obchodníkom potrebné energetické štítky a energetické opisy zdarma. Výrobcom alebo dovozcom je umožnené zvoliť si vlastný systém dodávania energetických štítkov a energetických opisov. Ak však obchodník predloží požiadavku na energetické štítky a energetické opisy, výrobca alebo dovozca zabezpečí promptnú dodávku požadovaných energetických štítkov a energetických opisov.

(4)	Dokumentácia k energetickému štítku a k energetickému opisu klimatizačnej jednotky musí byť vypracovaná tak, aby postačovala na preukázanie informácie uvedenej na energetickom štítku a v energetickom opise klimatizačnej jednotky, a zahŕňa
a)	názov klimatizačnej jednotky, obchodné meno a adresu výrobcu alebo dovozcu,
b)	všeobecný opis klimatizačnej jednotky, postačujúci na jej identifikáciu,
c)	informácie vrátane podstatných nákresov o hlavných konštrukčných znakoch daného modelu a častí, ktoré rozhodujúcim spôsobom ovplyvňujú spotrebu energie,
d)	protokoly z príslušných skúšok a meraní uskutočnených podľa harmonizovaných slovenských technických noriem,^2) ^3)
e)	návod na obsluhu,
f)	základnú charakteristiku klimatizačnej jednotky,
g)	výsledky uskutočnených konštrukčných výpočtov,
h)	protokoly, ktoré vydali príslušné autorizované osoby,^) ak sú tieto protokoly k dispozícii,

^) § 11 zákona č. 264/1999 Z. z.

i)	hodnoty v súlade s prílohami 2 až 5, ak sú odvodené od hodnôt vzťahujúcich sa na podobné modely.

(5)	Tam, kde možno získať informácie týkajúce sa určitej kombinácie modelu výpočtom na základe návrhu alebo extrapoláciou iných kombinácií, dokumentácia má obsahovať aj údaje o týchto výpočtoch alebo extrapoláciách a o skúškach vykonaných na overenie presnosti vykonaných výpočtov alebo extrapolácií.

(6)	Požadované informácie na vypracovanie dokumentácie k energetickému štítku a k energetickému opisu klimatizačnej jednotky sa získavajú pomocou meraní urobených podľa harmonizovaných slovenských technických noriem.^2) ^3) 

§ 4	

(1)	Informácia predložená spotrebiteľovi prostredníctvom energetického štítku a energetického opisu klimatizačnej jednotky určenej na predaj, prenájom, predaj na splátky alebo predvádzanie konečnému používateľovi obsahuje údaje týkajúce sa spotreby elektrickej energie, iných foriem energie a iných podstatných zdrojov a k tomu doplnkovú informáciu. 

(2)	Vyobrazenie a popis náležitostí energetického štítku sú uvedené v prílohe č. 2. Energetický štítok sa umiestňuje na vonkajšej strane, na prednej alebo vrchnej časti klimatizačnej jednotky tak, aby bol zreteľne viditeľný a čitateľný.

(3)	Obsah a forma energetického opisu klimatizačnej jednotky sú uvedené v prílohe č. 3.

(4)	Ak sa klimatizačná jednotka ponúka na predaj, prenájom alebo predaj na splátky prostredníctvom poštovej služby, katalógu, reklamy prostredníctvom internetu alebo iného elektronického média, alebo iným spôsobom, ktorý neumožňuje predvedenie výrobku, spotrebiteľ dostane informáciu uvedenú na energetickom štítku alebo v energetickom opise klimatizačnej jednotky ešte pred jej nákupom. Táto informácia zahŕňa všetky údaje podľa prílohy č. 4.

(5)	Triedy energetickej hospodárnosti klimatizačnej jednotky sú uvedené v prílohe č. 5.

§ 5	

Toto nariadenie nadobúda účinnosť 1. júla 2003.